
ПРЕДЛОЖЕНИЯ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следните предложения:
[bookmark: restart]1.	отбелязва факта, че Сметната палата („Палатата“) обяви операциите, свързани с годишните отчети на Агенцията на Европейския съюз в областта на убежището (EUAA) за финансовата 2022 година, за законосъобразни и редовни във всички съществени аспекти;
2.	приветства факта, че е обърнато внимание на два проблема, установени в предишни години в забележките на Палатата – големия брой временни ръководители и липсата на актуализация на политиката за управление и предотвратяване на конфликти на интереси; отбелязва, че забележките относно процедурите за възлагане на обществени поръчки, докладвани през предходните години, а именно наетите помещения в Лесбос и Рим, ще бъдат приключени през 2023 г.; 
3.	приветства усилията на Агенцията на ЕС в областта на убежището за изпълнение на новия мандат, който е в сила от януари 2022 г., въпреки липсата на достатъчен брой допълнителни служители; призовава Комисията и държавите членки да разрешат допълнителен персонал и прекласифициране на някои длъжности, за да се гарантира правилно изпълнение, по-специално що се отнася до служителя по въпросите на основните права, резерва от експерти за намеса в областта на убежището и мониторинга и оперативните дейности, така че да се гарантира, че правата на кандидатите за убежище винаги са защитени и са в съответствие с приложимите правила;
4.	припомня ролята на Агенцията на ЕС в областта на убежището за предоставянето на подкрепа за обработването на молбите за международна закрила, както и за обучението на служителите, отговарящи за обработването на молбите за убежище; подчертава необходимостта Агенцията на ЕС в областта на убежището да продължи да предоставя подкрепа на държавите членки и трети държави в областта на убежището и миграцията; призовава бюджетът да се съсредоточи върху допълнително набиране на персонал, ако това е необходимо да се помогне на държавите членки да гарантират справедливо и равнопоставено разглеждане на молбите за убежище за международна закрила, особено за набиране на устни преводачи и психолози за кандидатите, които принадлежат към уязвими групи;
5.	приветства факта, че почти 4 милиона лица са се възползвали от временна закрила, след като Съветът възложи на Агенцията на ЕС в областта на убежището, заедно с Европейската агенция за гранична и брегова охрана (Frontex) и Агенцията на Европейския съюз за сътрудничество в областта на правоприлагането (Европол), да предоставят оперативна подкрепа на държавите членки, поискали помощ за справяне с пристигането на бежанци след руското нашествие в Украйна; 
6.	припомня препоръката на органа по освобождаване от отговорност във връзка с изпълнението на бюджета в доклада за 2020 г.; отбелязва продължаващата подкрепа на Агенцията на ЕС в областта на убежището за държавите членки за осигуряване на система за приемане на непридружени ненавършили пълнолетие лица чрез предоставяне на обучение, оперативна подкрепа, насоки, инструменти и информационни материали, като например брошури и видеоматериали, насочени към малолетни и непълнолетни лица при приемането; припомня, че през 2022 г. са подадени 42 000 молби за убежище от непридружени ненавършили пълнолетие лица в ЕС и в Исландия, Лихтенщайн, Норвегия и Швейцария (държавите от ЕС+); освен това оценява организирането на тематична среща в Словения с участието на 13 държави, която дава възможност на различни заинтересовани страни да обсъдят най-добрите практики за центровете за приемане на непридружени ненавършили пълнолетие лица;
7.	отбелязва със задоволство, че Агенцията на ЕС в областта на убежището е изпълнила оперативни планове в 14 държави членки, като по този начин е разширила своите операции до шест допълнителни държави от ЕС, както и че EUAA е разположила персонал в държава извън ЕС, а именно Молдова, за първи път от създаването си; освен това оценява силния ангажимент на Агенцията на ЕС в областта на убежището към външното измерение на общата европейска система за убежище (ОЕСУ) в подкрепа на презаселването на 2585 души в държавите от ЕС+ чрез подпомагане на 13 мисии за подбор и 3 мисии преди заминаване; 
8.	отбелязва помощта на EUAA за държавите партньори от Западните Балкани чрез осигуряване на изграждане на институционален капацитет, обучение и наставничество на работното място относно основните процедури за предоставяне на убежище;
9.	отбелязва констатацията на Палатата, че споразуменията между ЕС и асоциираните към Шенген държави, които служат като правно основание за изчисляване на техните вноски в бюджета на Агенцията на ЕС в областта на убежището, са неясни и допускат нееднородни тълкувания, което води до по-ниски вноски от асоциираните към Шенген държави; отбелязва отговора на Агенцията на ЕС в областта на убежището, че нейният подход е в съответствие с правните разпоредби; призовава Комисията да разгледа тези споразумения; 
10.	припомня, че понастоящем OLAF провежда разследвания във връзка с твърдения за неправомерно поведение и свързани с персонала нередности във висшето ръководство на Агенцията на ЕС в областта на убежището; изисква твърденията за неправомерно поведение да бъдат щателно проверявани и разследвани; приветства ангажимента на Агенцията на ЕС в областта на убежището за пълно сътрудничество с OLAF; призовава EUAA да гарантира пълно и лоялно сътрудничество с OLAF на всички етапи от разследването и редовно да докладва на Европейския парламент за напредъка и резултатите от разследването.

